Správa Komisie Európskemu parlamentu a Rade - Konečné hodnotenie programu Colníctvo 2007 v súlade s článkom 19 rozhodnutia Európskeho parlamentu a Rady č. 253/2003/ES zo 6. februára 2003, ktorým sa prijíma akčný program pre colné správy v Spoločenstve (Colníctvo 2007) /* KOM/2008/0612 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli 7.10.2008 KOM(2008) 612 v konečnom znení SPRÁVA KOMISIE EURÓPSKEMU PARLAMENTU A RADE Konečné hodnotenie programu Colníctvo 2007 v súlade s článkom 19 rozhodnutia Európskeho parlamentu a Rady č. 253/2003/ES zo 6. februára 2003, ktorým sa prijíma akčný program pre colné správy v Spoločenstve (Colníctvo 2007) SPRÁVA KOMISIE EURÓPSKEMU PARLAMENTU A RADE Konečné hodnotenie programu Colníctvo 2007 v súlade s článkom 19 rozhodnutia Európskeho parlamentu a Rady č. 253/2003/ES zo 6. februára 2003, ktorým sa prijíma akčný program pre colné správy v Spoločenstve (Colníctvo 2007) PROGRAM COLNÍCTVO 2007 Program Colníctvo 2007 bol zavedený rozhodnutím Európskeho parlamentu a Rady č. 253/2003/ES zo 6. februára 2003. Ide o tretí akčný program Spoločenstva pre colníctvo, ktorý prebiehal od 1. januára 2003 do 31. decembra 2007. Na programe Colníctvo 2007 sa mohlo zúčastniť 27 členských štátov EÚ, ako aj Chorvátsko a Turecko. Náklady na program spoločne znášali Európske spoločenstvo a zúčastnené krajiny. Cieľom programu Colníctvo 2007 bolo najmä poskytovať podporu vnútroštátnym colným správam členských štátov, ktoré boli hlavnými príjemcami programu, a napomáhať rozvoj spolupráce a koordinácie medzi nimi. Program sa pri dosahovaní svojich cieľov (ktoré boli podrobne vysvetlené v akčnom programe Colníctvo 2007 časť I) zakladal najmä na: - spoločných akciách vrátane seminárov, workshopov a projektových skupín, výmenách úradníkov, školiacich činnostiach, porovnávaní podľa referenčných kritérií a ďalších akciách. Tieto spoločné akcie tvorili približne 20 % rozpočtu programu; - IT systémoch vrátane nového automatizovaného tranzitného systému (NCTS), ako aj na mnohých systémoch súvisiacich s clami (vrátane informačného systému pre integrovaný sadzobník Spoločenstva — TARIC), systémoch riadenia rizík a informačných systémoch (vrátane elektronického systému informačného formulára o rizikách — RIF). Takmer 80 % rozpočtu programu sa vyčlenilo na IT systémy. Finančný rámec bol na päť rokov implementácie programu stanovený vo výške 165,55 mil. EUR. ÚČEL FINANČNÉHO HODNOTENIA V článku 19 rozhodnutia č. 253/2003/ES sa ustanovuje, že program Colníctvo 2007 „podlieha priebežnému hodnoteniu[1], ktoré uskutočňuje Komisia v spolupráci so zúčastnenými krajinami.“ Konečné hodnotenie sa začalo v novembri 2007 a skončilo sa v máji 2008. Vzťahovalo sa na celé obdobie trvania programu (2003 – 2007). Vo všeobecných podmienkach pre konečné hodnotenie sa ustanovuje, že jeho hlavným cieľom je posúdiť: - aké vplyvy (výsledky a účinky) sa dosiahli; - ako prispeli k dosiahnutiu cieľov (účinnosť); - a či sa tieto vplyvy dosiahli s primeranými nákladmi (efektívnosť). Na účely konečného hodnotenia sa získala odozva a údaje od všetkých skupín zainteresovaných na programe: Komisie, colných správ zúčastnených krajín a obchodníkov (nazývaných aj hospodárske subjekty). Keďže ťažko nájsť jednoznačné ukazovatele merania úspešnosti programu Colníctvo 2007 (vzhľadom na zložitú a mnohostrannú povahu programu a rozsiahle ciele), vplyvy programu Colníctvo 2007 sa pri hodnotení posudzovali v širšom zmysle, s použitím kombinácie kvalitatívnych informácií a kvantitatívnych údajov (ak boli dostupné) na hodnotenie jeho účinkov a účinnosti. METODIKA Metodika zberu údajov a informácií obsahovala tieto prvky: - Hodnotiaci dotazník pre vnútroštátne colné správy: podrobný dotazník bol zaslaný vnútroštátnym kontaktným miestam programu Colníctvo 2007 všetkých 29 zúčastnených krajín so žiadosťou, aby vyjadrili názory na program a zdôvodnili ich poskytnutím údajov a faktických informácií. - Informačný dotazník pre Európsku komisiu: Generálne riaditeľstvo pre dane a colnú úniu Komisie (GR TAXUD) poskytlo ďalšie údaje (zväčša kvantitatívne) o vstupoch a výstupoch programu Colníctvo 2007. - Prípadové štúdie: vykonali sa štyri prípadové štúdie, každá zameraná na jednu z priorít programu. Ako súčasť prípadových štúdií sa vykonalo viac ako 80 pohovorov s účastníkmi vybraných spoločných akcií vrátane vedúcich pracovníkov colných správ z 23 rôznych zúčastnených krajín, hospodárskych subjektov a zamestnancov GR TAXUD. - Online prieskumy: vykonali sa dva samostatné prieskumy – jeden zameraný na úradníkov colných správ, ktorí sa podieľali na spoločných akciách v rámci programu Colníctvo 2007 a/alebo používali IT systémy (v tomto prieskume sa získalo 1 243 odpovedí), a druhý zameraný na hospodárske subjekty, ktoré sa zapojili do činností programu Colníctvo 2007 (133 odpovedí). - Sekundárny výskum: využívali sa existujúce zdroje dokladov vrátane databáz ART a CIRCA, a ďalšie dokumenty, ktoré sú buď voľne prístupné, alebo ich sprístupnili zainteresované strany. Analýza informácií získaných prostredníctvom týchto nástrojov a metód sa riadila analytickým rámcom rozhodovacích kritérií a ukazovateľov vypracovaným počas začiatočnej fázy hodnotenia. Veľké časti tohto rámca sa zakladali na intervenčnej logike programu (odvodenej zo štruktúry cieľov, priorít a čiastkových priorít akčného plánu Colníctvo 2007). V prípadoch, kde to bolo vhodné a možné, sa použili aj kvantitatívne ukazovatele vypracované v roku 2003 na hodnotenie programu. VÝSLEDKY A ÚČINKY/ÚČINNOSŤ Programom Colníctvo 2007 sa sledovali tieto štyri hlavné ciele (porov. rozhodnutie o programe Colníctvo 2007 a akčný plán pre Colníctvo 2007 časť I): - ochrana záujmov Spoločenstva: predovšetkým poskytnúť potrebnú ochranu finančných záujmov Európskej únie a poskytnúť a zabezpečiť jej občanom bezpečné a spoľahlivé prostredie; - uľahčenie obchodovania: umožniť colným správam členských štátov splniť požiadavky, ktoré na ne kladie globalizácia a rastúci objem obchodu, a prispieť k posilneniu konkurenčného prostredia Európskej únie; - rovnocenné výsledky/infraštruktúra: umožniť colným správam členských štátov spoločne pôsobiť a vykonávať svoje povinnosti tak efektívne, ako keby boli jednou správou, a dosahovať rovnocenné výsledky na každom mieste colného územia Spoločenstva; - rozšírenie: vykonať potrebné kroky na prípravu na rozšírenie a na podporu integrácie nových členských štátov a zaistiť bezpečnosť budúcich vonkajších hraníc EÚ. Na základe účelu hodnotenia a programových cieľov sa sformulovalo osem hodnotiacich otázok. Prvé štyri otázky sa týkali miery, akou program Colníctvo 2007 prispel k dosiahnutiu každého z týchto cieľov. V piatej otázke sa požadovalo samostatne posúdiť, v akej miere prispeli k dosiahnutiu týchto cieľov IT systémy. Hlavné závery týkajúce sa týchto prvkov sú zhrnuté v nasledujúcich odsekoch. Prispel program Colníctvo 2007 k zabezpečeniu bezpečného a chráneného prostredia pre občanov a k ochrane finančných záujmov Spoločenstva? Na základe informácií zhromaždených počas hodnotenia možno dospieť k záveru, že program Colníctvo 2007 výrazne prispel k ochrane príslušných záujmov Spoločenstva. Viac ako 80 % všetkých vnútroštátnych colných správ uviedlo, že program Colníctvo 2007 prispel „do istej miery“ alebo „veľmi“ k zabezpečeniu bezpečného a chráneného prostredia pre občanov aj k ochrane finančných záujmov Spoločenstva. To sa dosiahlo prostredníctvom mnohých programových akcií, ktoré sa zaoberali zjednodušením, racionalizáciou, štandardizáciou a/alebo všeobecným zlepšením colných predpisov a postupov, ako aj akcií na posilnenie spolupráce medzi colnými orgánmi všeobecne. Z odozvy zainteresovaných strán celkovo jasne vyplýva, že program Colníctvo 2007 sa všeobecne vníma ako veľmi dôležitý uľahčujúci prostriedok a katalyzátor pragmatickej a plodnej spolupráce všetkých dôležitých aktérov v oblasti colných predpisov, postupov a formalít (vrátane zabraňovania podvodom a boja proti falšovaniu). Konkrétne výsledky rôznych pracovných skupín, ktoré sú/boli aktívne v tejto oblasti, širší dosah lepších kontaktov medzi vnútroštátnymi správami (napr. prostredníctvom výmen), ako aj IT systémy a systémy výmeny informácií vybudované v rámci programu Colníctvo 2007 prispeli k celkovému pozitívnemu hodnoteniu vplyvu programu Colníctvo 2007, pokiaľ ide o ochranu záujmov Spoločenstva. Prispel program Colníctvo 2007 k uľahčeniu obchodovania? V hodnotení sa celkovo uvádza, že úloha programu Colníctva 2007 pri uľahčení obchodovania bola zmiešaná. Existuje zreteľná tendencia (najmä v posledných troch až štyroch rokoch) poskytnúť hospodárskym subjektom možnosť zúčastňovať sa na práci pracovných skupín, seminároch a iných spoločných akciách, a tým spolupracovať v priebehu procesu tvorby nových pravidiel, postupov, špecifikácií atď. Hospodárske subjekty veľmi ocenili ochotu a úsilie Komisie (a do určitej miery aj členských štátov) zapojiť ich a pozorne si vypočuť ich obavy. Veľká väčšina úradníkov colných správ takisto privítala výraznejšiu účasť hospodárskych subjektov, hoci niekoľko z nich vyjadrilo obavy, že „nadmerné“ zapojenie hospodárskych subjektov môže byť niekedy prekážkou efektívneho a účinného rozhodovania. Na druhej strane prejavili hospodárske subjekty trocha menej nadšenia, pokiaľ ide o skutočné účinky spolupráce na minimalizáciu záťaže pri zákonnom obchodovaní a na zjednodušenie a modernizáciu colných postupov a formalít. Hoci viaceré akcie vykonané v rámci programu Colníctvo 2007 pomohli znížiť záťaž obchodníkov (napr. implementácia nového počítačového tranzitného systému), objavili sa sťažnosti, že väčšina nových opatrení a iniciatív realizovaných v Európe od teroristických útokov z 11. septembra sa sústredila najmä na otázky bezpečnosti a ochrany, čo často viedlo k dodatočnej záťaži pri obchodovaní. Relatívne malý počet spoločných akcií, ktoré sa výslovne venovali programovému cieľu uľahčenia obchodovania, je ďalším ukazovateľom určitej nerovnováhy (hoci treba poznamenať, že mnohé ďalšie akcie, ktoré výslovne nesúvisia s týmto cieľom, pravdepodobne tiež nepriamo prispeli k uľahčeniu obchodovania). Pomohol program Colníctvo 2007 vnútroštátnym colným správam pôsobiť tak, ako keby boli jedna správa? Z hodnotenia vyplynulo, že program Colníctvo 2007 výrazne prispel k tomuto cieľu uľahčením jednotnej implementácie colných predpisov, ako aj harmonizáciou pracovných metód v mnohých rozdielnych predmetných oblastiach. Týka sa to zabezpečenia rovnocenných výsledkov na všetkých miestach colného územia, a potvrdzujú to odpovede obchodníkov na prieskum, že colné správy členských štátov EÚ dosiahli výrazný pokrok pri plnení svojich úloh tak, ako keby boli jedna správa. Program Colníctvo 2007 zreteľne prispel k užšiemu prepojeniu vnútroštátnych colných správ, a k zosúladeniu a štandardizácii postupov a prístupov. Medzi konkrétne príklady patria spoločné IT systémy vytvorené v rámci programu Colníctvo 2007, spoločný prístup k odbornej príprave a spoločné nástroje elektronického vzdelávania. Na jemnejšej, „ľudskejšej“ úrovni uľahčujú akcie programu Colníctvo 2007 cezhraničnú výmenu poznatkov, skúseností, osvedčených postupov a jednoducho osobných kontaktov, a tým prispievajú aj k vyššej koordinácii práce vykonanej colnými správami v celej Európe. Poskytol program Colníctvo 2007 podporu novým členským štátom a kandidátskym krajinám pri ich integrácii a príprave na pristúpenie? Na základe odozvy samotných colných správ nových členských štátov a kandidátskych krajín bol program Colníctvo 2007 veľmi prospešný pri ich integrácii a príprave na pristúpenie k EÚ (väčšina uviedla, že program „veľmi“ prispel k tomuto cieľu). Prípadová štúdia potvrdila, že program Colníctvo 2007 vysoko oceňujú vedúci pracovníci colných správ v nových členských štátoch, ktorí zdôrazňujú jeho význam pri vzájomnom poskytovaní poznatkov, výmene skúseností a prístupov a pri budovaní kontaktov všeobecne. Podpora, ktorú program Colníctvo 2007 poskytol pri pristúpení a integrácii nových členských štátov, vyplýva predovšetkým z troch druhov iniciatív. - Mnohé akcie boli zamerané najmä na nové členské štáty a/alebo kandidátske krajiny (vrátane projektov porovnávania podľa referenčných kritérií a technickej podpory). Tieto mali často pozitívny vplyv na posilňovanie kapacít a prijímanie účinnejších prístupov a postupov. - Kandidátske krajiny majú príležitosť zapojiť sa do programu a jeho rôznych pracovných a projektových skupín, seminárov atď. (nezameraných na rozšírenie) od počiatočnej etapy ich prístupového procesu. To poskytuje budúcim členským štátom včasné informácie o právnych predpisoch, postupoch a formalitách EÚ a o ich implementácii, a umožňuje im začať aktualizáciu a úpravy svojich pravidiel a postupov ešte pred oficiálnym vstupom do EÚ. - Rôzne IT systémy vytvorené s podporou programu Colníctvo 2007 a činnosti na podporu ich implementácie a na odbornú prípravu užívateľov tiež prispeli k bezproblémovej integrácii colných správ nových členských štátov. V akej miere prispeli IT systémy k dosiahnutiu cieľov programu? V rámci programu Colníctvo 2007 sa dosiahol veľký pokrok pri zabezpečení funkcieschopnosti a (inter)operability mnohých IT systémov. Zdá sa, že k dnešnému dňu všetky systémy, ktoré boli hodnotené, fungujú hladko, a vysoká úroveň spokojnosti užívateľov predstavuje výrazný signál o ich užitočnosti. Nemožno však povedať, že neexistujú žiadne problémy; pri hodnotení sa zistilo mnoho nedostatkov konkrétnych IT systémov, ktoré by sa mali riešiť. Hodnotenie výsledkov celkovo naznačuje, že IT systémy výrazne pomohli dosiahnuť pokrok pri plnení programových cieľov II (uľahčenie obchodovania) a III (rovnocenné výsledky/infraštruktúra). Pokiaľ ide o cieľ II, zdá sa, že nový automatizovaný tranzitný systém (NCTS) priniesol najväčší príspevok zjednodušením a urýchlením tranzitného režimu tak pre obchodníkov, ako aj pre colné správy v zúčastnených krajinách. Niektoré systémy súvisiace s clami – najmä Informačný systém pre integrovaný sadzobník Spoločenstva (TARIC) a Európsky systém záväzných informácií o nomenklatúrnom zatriedení tovaru (EBTI) – mali tiež vplyv na uľahčenie obchodovania zlepšením dostupností informácií a zvýšením právnej istoty pre obchodníkov. Pokiaľ ide o programový cieľ I (ochrana záujmov Spoločenstva), dospelo sa k širokej dohode, že IT systémy (najmä systémy súvisiace s clami) zlepšili dostupnosť údajov prispievajúcich k ochrane finančných záujmov Spoločenstva. Na druhej strane nebol boj proti podvodom hlavným zameraním IT systémov, keďže tvorba a údržba IT systémov špecificky zameraných na boj proti podvodom je predmetom iných právnych nástrojov[2]. Očakáva sa však, že elektronický systém informačného formulára o rizikách (RIF) bude v budúcnosti čoraz užitočnejší na zlepšenie colných kontrol, a tým na predchádzanie podvodom, keďže rozvoj spoločného rámca riadenia rizík napreduje. EFEKTÍVNOSŤ, UŽITOČNOSŤ A TRVALÁ UDRŽATEĽNOSŤ Posledné tri hodnotiace otázky sa týkali efektívnosti, užitočnosti a udržateľnosti programu Colníctvo 2007. Hlavné závery týkajúce sa týchto aspektov sú zhrnuté v nasledujúcich odsekoch. Mohol byť program Colníctvo 2007 efektívnejší a dosiahnuť rovnaké výsledky a vplyv s nižšími nákladmi? Výsledky hodnotenia celkovo vyjadrujú, že program Colníctvo 2007 je efektívny. Na úrovni spoločných akcií sú nástroje, ktoré považujú príjemcovia za najúčinnejšie (najmä pracovné skupiny, projektové skupiny a výmeny), nástrojmi, ktoré sa najširšie využívajú, a na ktoré sa vynakladá najväčšia časť rozpočtu. Aj prípadové štúdie potvrdili na vzorke 20 akcií, ktoré boli podrobne hodnotené, že existoval malý potenciál na úsporu nákladov. Nákladovú účinnosť tvorby a podpory rôznych colných IT systémov prostredníctvom programu Colníctvo 2007 možno ťažšie posúdiť; odozva užívateľov a príjemcov však potvrdzuje všeobecnú spokojnosť s IT systémami a uznanie, že ich vplyv dokazuje opodstatnenosť nákladov na ne. Príjemcovia programu tiež posúdili, že riadiace štruktúry a postupy programu fungujú dobre. Viaceré zúčastnené krajiny však veľkosť zdrojov (najmä ľudských zdrojov) dostupných na vnútroštátnej úrovni na riadenie a koordináciu považovali za nedostatočnú na zabezpečenie, aby sa v plnej miere využili potenciálne výhody programu Colníctvo 2007. Napokon, len približne 60 % rozpočtu vyčleneného na program Colníctvo 2007 bolo skutočne vynaložených do konca roku 2007. Hoci sú určité dodatočné výdavky finančných prostriedkov vyčlenených na program Colníctvo 2007 plánované na roky 2008 a 2009 (v rámci dlhodobejších zmlúv uzatvorených v rámci programu Colníctvo 2007, najmä na služby súvisiace s IT), celková suma zostane výrazne nižšia ako maximálny dostupný rozpočtový rámec. To je spôsobené najmä skutočnosťou, že výdavky na tvorbu a podporu IT systémov boli podstatne nižšie, ako sa očakávalo. Dôvody toho spočívajú zrejme v kombinácii rôznych faktorov, ktoré sťažujú vyvodenie jednoznačných záverov, pokiaľ ide o efektívnosť programu. Treba však uviesť, že vplyvy programu Colníctvo 2007 sa k dnešnému dátumu dosiahli nie s nákladmi 165,55 mil. EUR, ale s nákladmi približne 95 mil. EUR, plus dodatočné výdavky odhadované na asi 10 až 15 mil. EUR, plánované na nadchádzajúce roky. Zodpovedali vplyvy programu identifikovaným potrebám a problémom, ktoré sa mali riešiť? Pri hodnotení sa dospelo k záveru, že vplyvy, ktoré program dosiahol, vo veľkej miere zodpovedajú zisteným potrebám a problémom, ktoré sa mali riešiť, v dôsledku skutočnosti, že: a) všetky štyri hlavné ciele programu Colníctvo 2007 sú dôležité a riešia dôležité potreby a priority vnútroštátnych colných správ zúčastnených krajín; zdá sa, že neexistujú ďalšie dôležité potreby zúčastnených krajín, ktoré by mali byť zahrnuté do programu; b) vplyvy programu Colníctvo 2007 prispeli (v určitej miere) k dosiahnutiu všetkých štyroch programových cieľov (pozri vyššie). V dôsledku toho bola užitočnosť programu vysoká. Program Colníctvo 2007 zreteľne pomohol vnútroštátnym colným správam dosiahnuť pokrok v ich úsilí pôsobiť tak, ako keby boli jedna správa, poskytnutím mechanizmov, nástrojov a postupov pre všetkých zúčastnených aktérov v celej EÚ v oblasti colníctva na spoločnú analýzu, prerokúvanie a riešenie dôležitých otázok týkajúcich sa colných predpisov a postupov. Program tiež výrazne prispel k príprave na rozšírenie a integráciu nových členských štátov, ako aj k ochrane záujmov Spoločenstva. A nakoniec, hoci nie je jasné, či opatrenia prijaté v rámci programu Colníctvo 2007 celkovo pomohli uľahčiť obchodovanie, je jasné, že program bol užitočný pri znížení záťaže existujúcej pri zákonnom obchode v určitých oblastiach a v obmedzení dodatočnej záťaže spôsobenej niektorými novými opatreniami zameranými na zvýšenie bezpečnosti a ochrany. Pretrvajú účinky dosiahnuté programom Colníctvo 2007 v strednodobom a dlhodobom horizonte? Program Colníctvo 2007 nepochybne priniesol mnoho konkrétnych výstupov, ktorých účinky pretrvajú v strednodobom a dlhodobom horizonte. Medzi hlavné príklady takýchto trvalých vplyvov patria navrhované texty vypracované pracovnými skupinami v rámci programu Colníctvo 2007, ktoré sa stali súčasťou právnych predpisov, ktoré sa prijali alebo sa majú prijať; súbor funkčných IT systémov, k vývoju a implementácii ktorých rozhodujúcou mierou napomohli činnosti v rámci programu Colníctvo 2007; a moduly elektronického vzdelávania, ktoré sa vypracovali a už sa používajú vo viacerých členských štátoch. Úplná realizácia potenciálnych pozitívnych vplyvov však bude závisieť od pokračovania programu. Program poskytuje nevyhnutný mechanizmus na kombinovanie, spoločné prerokúvanie a tvorbu priebežných, ako aj nových iniciatív, ktoré sa majú začať v oblasti colníctva (právnej, procedurálnej, technologickej, politickej či inej povahy) a v konečnom dôsledku na zlepšenie ich kvality, účinnosti, súdržnosti a prijateľnosti pre zúčastnené krajiny a hospodárske subjekty. Prerušenie programu Colníctvo by vyvolalo vážne obavy všetkých príjemcov a zainteresovaných strán, že spolupráca a koordinácia medzi nimi by utrpela v neprospech ďalšieho pokroku pri dosahovaní všetkých cieľov programu Colníctvo 2007. ODPORÚČANIA Všeobecné odporúčania V konečnom hodnotení sa potvrdilo, že program Colníctvo 2007 mal pozitívny vplyv na prácu colných správ v Európe. Jeho príjemcovia a zainteresované strany ho vysoko oceňujú a účinne prispieva (v niektorých prípadoch veľmi výrazne) ku všetkým stanoveným hlavným cieľom. V konečnom hodnotení sa preto znovu potvrdzuje, čo sa už uviedlo v strednodobom hodnotení, a to potreba pokračovania programu Colníctvo 2007. S cieľom zabezpečiť, aby program(-y), ktorý(-é) nahradí(-ia) tento program, fungoval(-i) čo najbezproblémovejšie a najúčinnejšie, mal(-i) by: - zachovať prístup k riadeniu založený na cieľoch, a tým zabezpečiť, aby všetky činnosti presadzovali súbor presne vymedzených zámerov v súlade s celkovými cieľmi programu, a uľahčiť monitorovanie a hodnotenie; - prehodnotiť zoznam priorít a čiastkových priorít s cieľom zabezpečiť pokračujúcu platnosť prístupu založeného na cieľoch, ktorý vychádza z jasnej hierarchie relevantných a uskutočniteľných cieľov. Niektoré priority programu Colníctvo 2007 už nemusia byť relevantné, kým iné sa zdajú byť príliš obsiahle alebo príliš konkrétne; - zlepšiť viditeľnosť a užitočnosť ročného pracovného programu stanovením veľmi jasných rozhodujúcich priorít na nasledujúci rok v jeho rámci (namiesto toho, aby sa prebrali všetky ciele a priority akčného plánu); - naďalej široko využívať projektové/pracovné skupiny a výmeny, ktoré príjemcovia pokladali za najúčinnejšie druhy akcií, a ak boli dobre zamerané, ukázali sa ako schopné prinášať veľmi užitočné, hmatateľné a konkrétne výsledky; - za určitých okolností môžu byť tiež veľmi užitočné ďalšie druhy spoločných akcií (vrátane seminárov, porovnávania podľa referenčných kritérií atď.), ale ich úspech vo veľkej miere závisí od spôsobu, akým sú organizované. Predovšetkým by sa mali revidovať usmernenia programu Colníctvo 2007 týkajúce sa porovnávania podľa referenčných kritérií s cieľom odstrániť nedostatky pri používaní tohto nástroja, ktoré sa zistili pri hodnotení. Konkrétne problémové oblasti Pri hodnotení sa zistili mnohé problémy týkajúce sa konkrétnych oblastí, ktoré by sa mali riešiť. Program(-y), ktorý(-é) nahradí(-ia) program Colníctvo 2007, by v záujme pokračovania ťaženia z doteraz dosiahnutého pokroku a v záujme úspešného riešenia problémov, ktoré sú najdôležitejšie pre zainteresované strany, mal(-i): - Klásť väčší dôraz na uľahčenie obchodu. To je hlavný cieľ pre obchodníkov, ako aj pre mnohé vnútroštátne colné správy zúčastnených krajín, ale v rámci programu Colníctvo 2007 sa mu venovala relatívne malá pozornosť (v porovnaní s inými hlavnými cieľmi). V snahe pomôcť minimalizovať záťaž, ktorá sa kladie na zákonný obchod, bude mimoriadne dôležité: - zabezpečiť včasné plnenie iniciatívy elektronického colníctva a zabrániť spomaleniu tohto procesu skôr, ako sa začnú prejavovať výhody pre hospodárske subjekty; - udeliť prioritu činnostiam týkajúcim sa jednotných povolení, vrátane schváleného hospodárskeho subjektu (AEO) a jednotných povolení pre zjednodušené postupy (SASP), a vyvinúť úsilie smerom k skutočnému jednotnému uznávaniu a uplatňovaniu týchto koncepcií v celej EÚ; - pokračovať v zapájaní hospodárskych subjektov do príslušných spoločných akcií s cieľom zabezpečiť uznanie a zohľadnenie potrieb, skúseností a názorov obchodníkov pri tvorbe nových pravidiel, postupov, nástrojov atď. - Vykonať ďalšiu prácu v oblasti analýzy a riadenia rizík, ktorá je rozhodujúcou oblasťou zlepšovania a štandardizácie colných kontrol a postupov, a účinne bojovať proti podvodom. Ďalšia práca v oblasti profilov, ukazovateľov, pravidiel atď. týkajúcich sa rizík, ako aj v oblasti hľadania spôsobov zjednodušenia a maximalizácie ich využitia všetkými vnútroštátnymi colnými správami, by sa mala sústrediť na: - identifikáciu politicky citlivých prvkov riadenia rizík (sčasti preto, že čo je zákonné v jednom členskom štáte, môže byť nezákonné v druhom), a ich riešenie na príslušných úrovniach; - pokračujúce zdôrazňovanie činností a praktických projektov priamo zameraných na ďalšiu harmonizáciu prístupov riadenia rizík v celej EÚ. - Naďalej presadzovať a implementovať nový spoločný prístup k odbornej príprave, pričom je potrebné zabezpečiť, aby sa tvorba modulov elektronického/zmiešaného vzdelávania nestala samoúčelnou, a aby sa nezanedbali ďalšie oblasti pre činnosť. Zahŕňa to: - udržiavanie otvoreného a širokého dialógu medzi Komisiou a zúčastnenými krajinami s cieľom rozhodnúť o prioritách na ďalšie roky (vrátane toho, akými ďalšími oblasťami súvisiacimi s odbornou prípravou by sa mal program podľa zúčastnených krajín zaoberať); - prehodnotenie a v prípade potreby úprava obsahu, periodicity, dĺžky trvania a štruktúry zasadnutí riadiacej skupiny pre odbornú prípravu s cieľom umožniť jej zohrávať aktívnejšiu úlohu pri koordinácii programových činností v oblasti odbornej prípravy. - Nadväzovať na pokrok dosiahnutý v oblasti IT systémov a to prostredníctvom ďalšieho preskúmavania oblastí na zlepšovanie a/alebo hľadania nových opatrení, napríklad: - riešenie konkrétnych výziev a nedostatkov zistených pri hodnotení, ktoré majú nepriaznivý vplyv na viaceré IT systémy, ktoré sú v súčasnosti zavedené na úrovni EÚ; - úsilie o celoeurópsku harmonizáciu rozhraní s obchodníkmi pre všetky colné postupy. Komisia v minulosti navrhla usmernenia pre harmonizáciu týchto rozhraní v celej EÚ, a pri hodnotení sa zistilo, že takmer polovica zúčastnených krajín zastáva názor, že program Colníctvo 2007 mohol alebo mal ďalej podporovať harmonizáciu rozhraní na európskej úrovni. Sprievodné opatrenia Na záver, existujú niektoré „sprievodné“ opatrenia, ktoré hodnotiace subjekty odporúčajú zvážiť s cieľom zlepšiť účinnosť programu, a tým prispieť k jeho schopnosti dosiahnuť svoje ciele: - naliehať na zúčastnené krajiny, aby zabezpečili pridelenie dostatočných ľudských zdrojov na koordináciu, riadenie a správu programu na úrovni každej vnútroštátnej colnej správy; - rozvíjať komunikačné činnosti zamerané na príslušných inštitucionálnych adresátov (najmä na príslušné vnútroštátne ministerstvá zodpovedné za colné záležitosti) s cieľom zviditeľniť program Colníctvo 2007 a zvýšiť informovanosť o jeho úlohe, možnostiach, ktoré poskytuje, a vplyvoch, ktoré mal (a tým okrem iného zvýšiť šancu, že budú k dispozícii dostatočné zdroje); - opätovne preskúmať ukazovatele a meradlá úspešnosti vypracované na začiatku programu Colníctvo 2007 s cieľom rozhodnúť o definitívnom zozname relevantných a uskutočniteľných ukazovateľov, ktoré možno v budúcnosti použiť na monitorovanie a hodnotenie programu. [1] Strednodobé hodnotenie sa dokončilo v decembri 2005. Pozri pracovný dokument útvarov Komisie: Správa Komisie: strednodobé hodnotenie programu Colníctvo 2007, SEK(2006) 35. [2] Nariadenie Rady (ES) č. 515/97 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach (Ú. v. ES L 82, 22.3.1997) a dohovor Rady, vypracovaný na základe článku K.3 Zmluvy o Európskej únii, o využívaní informačných technológií na colné účely, podpísaný 26. 7. 1995 (Ú. v. ES C 316, 27.11.1995 s. 34 – 47).